Versindaba National Book Awards Archives : Versindaba
Die beste van die bestes
Op 7 Julie het die National Book Foundation (VSA) hul veldtog om die beste van die afgelope 60 jaar se National Book Awards (fiksie) aan te wys, van stapel gestuur. Vir die eerste keer sal die leserspubliek by dié proses betrokke wees, aangesien hulle van 21 September tot 21 Oktober die geleentheid gegun sal word om vir hul gunsteling roman te stem nadat lede van die NBF die 77 kandidate na 'n kortlys van 6 verminder het. Waarom die prys vanjaar uitsluitlik tot fiksie beperk? Volgens die NBF se webblad is dit omrede daar die afgelope 59 jaar elke jaar nog 'n toekenning aan 'n roman gemaak is; verdermeer is 74 van die 77 titels tans nog in druk en bevat dié lys van die mees vername skrywers wat binne die Amerikaanse letterkunde werksaam is. (Die volledige berig kan hier gelees word.)
Ook word beoog om elke dag 'n volledige bloginskrywing oor een van die kandidate op die NBF se webblad te plaas. (Dié inskrywings sal hier te lese wees.) Op 18 November word die wenner aangekondig.
Met 'n vinnige deurkyk van die kandidatelys, val dit op dat Saul Bellow besonder sterk verteenwoordig is met nie minder nie as drie titels, te wete The adventures of Augie March, Hertzog en Mr. Sammler's planet. Beide William Faulkner en Philip Roth het twee titels op dié lys. Philip Roth (76) is natuurlik iemand wat die afgelope paar jaar telkens met gróót entoesiasme beskinder word as 'n kandidaat vir die Nobelprys. Boonop is hy besonder aktief: sedert 2006 handhaaf hy byvoorbeeld die verbysterende tempo van 'n roman per jaar. Nog 'n roman, Nemesis, is reeds geskeduleer vir 2010. Is hierdie eg-Amerikaanse snelskrywer dalk die kandidaat wat einde vanjaar gaan kan pronk met die etiket van "Die beste van die bestes" om sy nek?